ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1667/97 υποβολή: David Bowe (PSE) προς την Επιτροπή (20 Μαΐου 1997)

Θέμα: Κοινοτική στρατηγική για ολοκληρωμένο έλεγχο των εκπομπών

Πρόκειται άραγε η Επιτροπή να συντάξει σχέδιο πρότασης για μια κοινοτική στρατηγική όσον αφορά τον ολοκληρωμένο έλεγχο εκπομπών επικινδύνων ουσιών από μικρότερες εγκαταστάσεις; Αν όχι για ποιούς λόγους;

Απάντηση της κυρίας Bjerregaard εξ ονόματος της Επιτροπής (19 Ιουνίου 1997)

Το νομοθετικό πρόγραμμα της Επιτροπής για το 1997 περιλαμβάνει την επεξεργασία προτάσεως για οδηγία-πλαίσιο για τον ολοκληρωμένο έλεγχο των εκπομπών επικίνδυνων ουσιών με επιπτώσεις μακράς εμβέλειας, από μικρότερου μεγέθους εγκαταστάσεις. Ωστόσο, αποφασίστηκε ότι δεν είναι προς το παρόν σκόπιμο να συνεχιστεί η επεξεργασία της πρότασης αυτής, και αυτό για τους ακόλουθους λόγους:

1. Στόχος της πρωτοβουλίας αυτής ήταν η απλούστευση και η μεγαλύτερη ευελιξία των υφιστάμενων περιβαλλοντικών διατάξεων, και ταυτόχρονα η υιοθέτηση μιας συνολικότερης και περισσότερο συνεπούς προσεγγίσεως στο ζήτημα του ελέγχου της ρύπανσης από βιομηχανικές εγκαταστάσεις που δεν καλύπτονται από την οδηγία 96/61/ΕΟΚ ((ΕΕ L 257, 10.10.1996. )) για την ολοκληρωμένη πρόληψη και έλεγχο της ρύπανσης (IPPC).

Ωστόσο, κατόπιν εκτεταμένων διαβουλεύσεων που οργάνωσε η Επιτροπή, κατέστη σαφές ότι ο περιβαλλοντικός έλεγχος βιομηχανικών εγκαταστάσεων που δεν καλύπτονται από την οδηγία IPPC - μεγάλο τμήμα των οποίων είναι μικρού και μεσαίου μεγέθους εγκαταστάσεις - είναι ένα εξαιρετικά σύνθετο ζήτημα. Ειδικότερα, οι εγκαταστάσεις αυτές ποικίλουν όσον αφορά τη φύση και το μέγεθος, και δημιουργούν διάφορα περιβαλλοντικά προβλήματα. Αποδείχθηκε εξαιρετικά δύσκολη η εξεύρεση κανονιστικών διατάξεων κοινής αποδοχής που να καλύπτουν κατάλληλα όλα τα ζητήματα.

2. Οι διαβουλεύσεις κατέδειξαν επίσης ότι τα ζητήματα που αφορούν τις μικρές εγκαταστάσεις και το περιβάλλον χρειάζονται περαιτέρω αποσαφήνιση. Επομένως, είναι αναγκαία η περαιτέρω ανάλυση των δυνατών λύσεων.

3. Ευρύ φάσμα κανονιστικών διατάξεων, ευρωπαϊκών και εθνικών, εφαρμόζεται ήδη στις βιομηχανικές εγκαταστάσεις που δεν καλύπτονται από την οδηγία IPPC. Πολλά από τα περιβαλλοντικά προβλήματα που δημιουργούν οι εν λόγω εγκαταστάσεις αντιμετωπίζονται από τις εν λόγω κανονιστικές διατάξεις. Οι διαβουλεύσεις κατέδειξαν ότι το μοντέλο που διαμορφώνει η πρόταση δεν θα ικανοποιούσε τις περιβαλλοντικές προσδοκίες που είχε αρχικά δημιουργήσει.
ΓΡΑΠΤΗ ΕΡΩΤΗΣΗ E-1665/97 υποβολή: David Bowe (PSE) προς την Επιτροπή (20 Μαΐου 1997)

Θέμα: Οδηγία για ολοκληρωμένη πρόληψη και έλεγχο της ρύπανσης

Σε σχέση με την πρόοδο του προγράμματος ανάπτυξης BAT, που απορρέει από την οδηγία IPPC και ειδικότερα από το άρθρο 16, παράγραφος 2 της εν λόγω οδηγίας, προτίθεται άραγε η Επιτροπή να συμπεριλάβει τους ΜΚΟ στις τεχνικές ομάδες εργασίας του φόρουμ για ανταλλαγή πληροφοριών; Αν όχι για ποιούς λόγους;

Απάντηση της κας Bjerregaard εξ ονόματος της Επιτροπής (18 Ιουνίου 1997)

Στο άρθρο 16, παράγραφος 2 της οδηγίας του Συμβουλίου 96/61/ΕΚ ((ΕΕ L 257 της 10.10.1996. )) για τον ολοκληρωμένο έλεγχο και την πρόληψη της ρύπανσης (ΙΡΡC) προβλέπεται ότι η Επιτροπή μεριμνά για την ανταλλαγή πληροφοριών μεταξύ των κρατών μελών και της βιομηχανίας σχετικά με τις βέλτιστες διαθέσιμες τεχνικές (ΒΑΤ), καλύπτοντας όλες τις δραστηριότητες που εμπίπτουν στο πεδίο εφαρμογής της οδηγίας. Οι ανταλλαγές πληροφοριών παρακολουθούνται από ένα forum για τις ανταλλαγές των πληροφοριών (IEF), ενώ παράλληλα δημιουργούνται τεχνικές ομάδες εργασίας για έκαστο των τομέων που θα πρέπει να καλυφθούν. Τα αποτελέσματα δημοσιεύονται με τη μορφή εγγράφων αναφοράς για τις βέλτιστες διαθέσιμες τεχνολογίες, που καθοδηγούν τις αρμόδιες αρχές των κρατών μελών για την έκδοση αδειών βάσει της ως άνω οδηγίας.

Μολονότι δεν αναφέρεται ρητά στην οδηγία, μη κυβερνητικοί οργανισμοί που ασχολούνται με το περιβάλλον συμμετέχουν τόσο στο IEF όσο και στις τεχνικές ομάδες εργασίας. Δεν γίνεται διάκριση στις ομάδες αυτές μεταξύ πλήρους συμμετοχής και όσων συμμετέχουν ως παρατηρητές.
ΓΡΑΠΤΗ ΕΡΩΤΗΣΗ P-1588/97 υποβολή: Susan Waddington (PSE) προς την Επιτροπή (5 Μαΐου 1997)

Θέμα: Σύμβαση Ευρωπόλ

Τί μέτρα λαμβάνει η Επιτροπή προκειμένου να ενθαρρύνει την ταχεία επικύρωση της Σύμβασης Ευρωπόλ από τα κράτη μέλη, δεδομένης της σημασίας της για την καταπολέμηση της σεξουαλικής εκμετάλλευσης των παιδιών;

Απάντηση της κας Gradin εξ ονόματος της Επιτροπής (22 Μαΐου 1997)

Σε πολλές περιπτώσεις, η Επιτροπή κάλεσε τα κράτη μέλη να επικυρώσουν ταχέως τη Σύμβαση Ευρωπόλ. Αυτό συμβαδίζει με την ανάγκη βελτίωσης της αστυνομικής συνεργασίας και της ανταλλαγής πληροφοριών στο επίπεδο της Ένωσης. Υπάρχουν ουσιαστικά στοιχεία για μια αποτελεσματικότερη καταπολέμηση του οργανωμένου εγκλήματος εν γένει και της σωματεμπορίας ειδικότερα, περιλαμβανομένης της εκμετάλλευσης παιδιών.

Ενώ εκκρεμεί η εκτέλεση της Σύμβασης Ευρωπόλ, το Συμβούλιο ενέκρινε το Δεκέμβριο του 1996 κοινή δράση που επεκτείνει την αποστολή της Μονάδας Δίωξης Ναρκωτικών της Ευρωπόλ (EDU) στον τομέα της σωματεμπορίας. Η προαναφερόμενη Μονάδα άρχισε τις εργασίες της στον εν λόγω τομέα τον Δεκέμβριο του 1996.
ΓΡΑΠΤΗ ΕΡΩΤΗΣΗ E-1384/97 υποβολή: Mark Watts (PSE) προς την Επιτροπή (22 Απριλίου 1997)

Θέμα: Πώληση βρετανικών προϊόντων σε γαλλικές λαϊκές αγορές

Γνωρίζει η Επιτροπή ότι είναι αδύνατον στους βρετανούς πολίτες να πωλούν βρετανικά προϊόντα σε λαϊκές αγορές στη Γαλλία διότι οι αρμόδιες τοπικές αρχές υποστηρίζουν ότι θα πρέπει να πληρούν ορισμένα κριτήρια;

Ποιά μέτρα σκοπεύει να λάβει η Επιτροπή ούτως ώστε η ενιαία αγορά να λειτουργήσει για τους πολίτες όλων των κρατών μελών της ΕΕ χωρίς παρόμοιες δυσχέρειες από τοπικούς νόμους;

Απάντηση του κ. Monti εξ ονόματος της Επιτροπής (16 Ιουνίου 1997)

Η Επιτροπή δεν έχει ενημερωθεί για την κατάσταση στην οποία αναφέρεται το Αξιότιμο Μέλος.

Όσον αφορά τους κανόνες της εσωτερικής αγοράς, οι γαλλικές τοπικές αρχές έχουν το δικαίωμα να εφαρμόζουν τις συναφείς διατάξεις τους που αφορούν τις λαϊκές αγορές στους βρετανούς πολίτες ή τα βρετανικά προϊόντα, εφόσον δεν γίνεται διάκριση λόγω εθνικότητας η οποία θα μπορούσε να παρεμποδίσει την ελεύθερη κυκλοφορία προσώπων ή αγαθών. Όσον αφορά την ελεύθερη κυκλοφορία προϊόντων, φαίνεται ότι σε μια τέτοια περίπτωση θα μπορούσε να εφαρμοστεί η νομολογία «Keck et Mithouard» (απόφαση της 24ης Νοεμβρίου 1993, υπόθεση C-275/91).

Η Επιτροπή καλεί το Αξιότιμο Μέλος να παράσχει συγκεκριμένα παραδείγματα των δυσχερειών που αντιμετώπισαν βρετανοί πολίτες κατά την πώληση βρήσεετανικών προϊόντων σε λαϊκές αγορές στη Γαλλία, προκειμένου να διερευνηθεί ενδεχόμενη παραβίαση του κοινοτικού δικαίου.
ΓΡΑΠΤΗ ΕΡΩΤΗΣΗ E-1267/97 υποβολή: Marjo Matikainen-Kallstrφm (PPE) προς την Επιτροπή (11 Απριλίου 1997)

Θέμα: Έρευνα για την καταπολέμηση των θορύβων

Η ηχορύπανση αποτελεί ένα από τα σημαντικότερα τοπικά περιβαλλοντικά προβλήματα στην Ευρώπη. Γι' αυτό και κατά την εκπόνηση των διαφόρων προτάσεων για την αντιμετώπιση των προβλημάτων ηχορύπανσης πρέπει να λαμβάνονται, στο εξής, οπωσδήποτε υπόψη οι επικρατούσες εκάστοτε συνθήκες και οι ειδικές ανάγκες κάθε περιοχής. Οι θόρυβοι οι οποίοι προκαλούνται από την οδική κυκλοφορία και τα τρένα μπορεί να αντιμετωπισθούν, μεταξύ άλλων, με μέτρα τα οποία θα αφορούν τον τομέα των υποδομών. Ένα από τα μέτρα αυτά θα μπορούσε να είναι η ανέγερση αναχωμάτων και τοίχων για την προστασία από τους θορύβους. Η εξέταση των διαφόρων εναλλακτικών λύσεων, όσον αφορά την καταπολέμηση της ηχορύπανσης, πρέπει να γίνει σε πανευρωπαϊκό επίπεδο. Επιπλέον, πρέπει να γίνει συγκριτική αξιολόγηση τους προκειμένου να επιλεγεί η πλέον αποτελεσματική λύση από αυτές για κάθε ξεχωριστή περίπτωση.

Σε ποιες ενέργειες θα προβεί η Επιτροπή προκειμένου να εξακριβώσει τις θετικές επιδράσεις που έχει η χρήση αναχωμάτων και τοίχων προστασίας στην καταπολέμηση των θορύβων;

Απάντηση της κας Bjerregaard εξ ονόματος της Επιτροπής (10 Ιουνίου 1997)

Μεταξύ των μέτρων υποδομής για την καταπολέμηση του θορύβου συγκαταλέγονται και τα μέτρα περιορισμού των εκπομπών θορύβου (όπως οι αντιθορυβικοί τοίχοι, τα θορυβοαπορροφητικά φράγματα και η παθητική προστασία κτιρίων μέσω της μόνωσης), καθώς και αυτά που συμβάλλουν στην μείωση του θορύβου στην πηγή (όπως ο σχεδιασμός σιδηροτροχιών και οδικών καταστρωμάτων).

Στην Πράσινη Βίβλο για την μελλοντική πολιτική έναντι του θορύβου ((COM(96) 540. )), η Επιτροπή σκιαγράφησε ενδεχόμενες δράσεις σε ευρωπαϊκό επίπεδο οι οποίες επικεντρώνονται στα μέτρα περιορισμού των εκπομπών του θορύβου, δεδομένου ότι η χρησιμότητα και αποτελεσματικότητα των μέτρων περιορισμού του θορύβου στην πηγή, προωθείται καλύτερα σε τοπικό επίπεδο. Ανάλογα με τα σχόλια που θα διατυπωθούν για την Πράσινη Βίβλο, η Επιτροπή θα αποφασίσει για τις μελλοντικές αναληπτέες δράσεις. Στο πλαίσιο αυτό, θα εξετάσει και τη σκοπιμότητα ανάληψης, σε κοινοτικό επίπεδο, μελέτης για την σύνθεση και αποδοτικότητα διαφόρων τοπικών μέτρων υποδομής.

Ενδέχεται εξάλλου να περιληφθεί από την Επιτροπή, στην πρότασή της για το 5ο πρόγραμμα-πλαίσιο έρευνας και ανάπτυξης ((COM(97) 142 τελικό. )), η έρευνα για τον θόρυβο. Επί του παρόντος δεν είναι δυνατή η λεπτομερής περιγραφή των τύπων της αντιθορυβικής έρευνας, δεδομένου ότι το πρόγραμμα-πλαίσιο θα θεσπιστεί με την διαδικασία συναποφάσεως, η οποία δεν έχει ακόμη τροχιοδρομηθεί.
ΓΡΑΠΤΗ ΕΡΩΤΗΣΗ P-1602/97 υποβολή: Anna Karamanou (PSE) προς την Επιτροπή (5 Μαΐου 1997)

Θέμα: Επιδότηση κόστους μεταφοράς πρώτων υλών στα ελληνικά νησιοά

Όπως είναι γνωστό, το Ελληνικό Αρχιπέλαγος του Αιγαίου - όπως και άλλες νησιωτικές περιοχές της Ευρώπης- παρουσιάζει σημαντικές ιδιαιτερότητες και αντιμετωπίζει προβλήματα οφειλόμενα στο γεωγραφικό κατακερματισμό του, στην απόσταση από το κέντρο της Ευρωπαϊκής Ένωσης και στον νησιωτικό χαρακτήρα του.

Σοβαρό εμπόδιο στην οικονομική ανάπτυξη των νησιών αποτελεί το κόστος μεταφοράς προϊόντων και πρώτων υλών. Λαμβάνοντας υπόψη ότι τα περιφερειακά επιχειρησιακά προγράμματα, στο πλαίσιο του ΚΠΣ, στοχεύουν, μεταξύ άλλων, στην ενίσχυση των υφισταμένων μικρομεσαίων μεταποιητικών μονάδων, ώστε να καταστούν βιώσιμες και πιο ανταγωνιστικές και να συμβάλουν στην οικονομική και κοινωνική βελτίωση των απομακρυσμένων περιοχών της Ευρωπαϊκής Ένωσης: Ερωτάται η Επιτροπή: Ποιά μέτρα προτίθεται να λάβει για την μείωση του κόστους μεταφοράς πρώτων υλών και την ενίσχυση της ανταγωνιστικότητας της οικονομίας των νησιωτικών περιοχών;

Απάντηση της κ. Wulf-Mathies εξ ονόματος της Επιτροπής (4 Ιουνίου 1997)

Η Επιτροπή δεν προτίθεται επί του παρόντος να προτείνει μέτρα για την κάλυψη, από τα Διαρθρωτικά Ταμεία, τμήματος της δαπάνης μεταφοράς πρώτων υλών, όπως προτείνει το Αξιότιμο Μέλος του Κοινοβουλίου. Εντούτοις, όσον αφορά τις μεταφορές στα ελληνικά νησιά, η λιμενική, αερολιμενική και οδική υποδομή που χρηματοδοτείται τόσο από το Ευρωπαϊκό Ταμείο Περιφερειακής Ανάπτυξης όσο και από το Ταμείο Συνοχής, ιδίως στο πλαίσιο του διευρωπαϊκού δικτύου μεταφορών, βελτιώνει διαρκώς την ποιότητα και τις δυνατότητες μεταφοράς στις εν λόγω περιφέρειες. Κατά τον τρόπο αυτό, διευκολύνεται η διακίνηση αγαθών και ατόμων με έμμεση μείωση του κόστους μεταφοράς και θετικές επιπτώσεις στην ανταγωνιστικότητα.

Προσανατολισμού και Εγγυήσεων (ΕΓΤΠΕ) - Τμήμα Εγγυήσεων, για τη βελτίωση του εφοδιασμού μικρών νησιών του Αιγαίου Πελάγους (όλων των νησιών με εξαίρεση την Κρήτη και την Εύβοια) με ορισμένα τρόφιμα και πρώτες ύλες. Οι ενισχύσεις αυτές, οι οποίες εγγράφονται στο πλαίσιο του κανονισμού (ΕΟΚ) αριθ. 2019/93 του Συμβουλίου ((ΕΕ L 184 της 27.07.1993 )), αποσκοπούν στη μείωση του κόστους μεταφοράς και, κατά συνέπεια, στη μείωση των τιμών των εν λόγω προϊόντων για τους καταναλωτές στα νησιά αυτά. Σύμφωνα με την έκθεση της Επιτροπής σχετικά με την εφαρμογή του εν λόγω κανονισμού ((Έγγραφο COM(96) 387 τελικό )), το ύψος των ενισχύσεων που επιβαρύνουν το ΕΓΤΠΕ για την πρώτη περίοδο εφαρμογής των μέτρων 1994-95, ανέρχεται σε 2,94 εκατ. ECU. Το ποσό αυτό αναμένεται να αυξηθεί στο μέτρο που ο κανονισμός αυτός περνάει από τη φάση της εκκίνησης στην περίοδο της ουσιαστικής εφαρμογής του.
ΓΡΑΠΤΗ ΕΡΩΤΗΣΗ P-1681/97 υποβολή: John Iversen (PSE) προς την Επιτροπή (7 Μαΐου 1997)

Θέμα: Δημοσιότητα

Στην εφημερίδα «The European» (17-23 Απριλίου 1997) η κ. Bonino, μέλος της Επιτροπής, εκφράζει την άποψη ότι η δημοσιότητα δεν είναι εφικτή εάν η Ένωση πρέπει να είναι σε θέση να λαμβάνει αποφάσεις.

Μπορεί η Επιτροπή να αναφέρει άλλες περιπτώσεις στην Ευρώπη, όπου συνεντεύξεις, που ασχολούνται με θέματα νομοθετικού χαρακτήρα, έχουν διαπιστώσει ότι δεν είναι δυνατόν να λαμβάνονται αποφάσεις εξαιτίας της διαφάνειας προς το κοινό;

Απάντηση του κ. Santer εξ ονόματος της Επιτροπής (13 Ιουνίου 1997)

Αντίθετα με όσα αναφέρει το αξιότιμο μέλος του Κοινοβουλίου και όπως το διευκρινίζει ήδη ο τίτλος του άρθρου που δημοσιεύτηκε στην εφημερίδα «the European» της 17-23 του περασμένου Απριλίου («Bonino opens up the debate to real people»), η κα Μπονίνο δεν ισχυρίστηκε ποτέ ότι η διαφάνεια εμποδίζει τη λήψη αποφάσεων. Αντίθετα: «Emma Bonino has attacked Europe's senior figures for refusing to court public opinion and continuing to negociate in secret» (1η φράση του άρθρου). Εξάλλου, η ίδια η Επιτροπή θεωρεί τη διαφάνεια ως μία από τις προτεραιότητές της.
ΓΡΑΠΤΗ ΕΡΩΤΗΣΗ E-1551/97 υποβολή: Georg Jarzembowski (PPE) προς την Επιτροπή (6 Μαΐου 1997)

Θέμα: Διάλυση πλοίων της εσωτερικής ναυσιπλοΐας

Τα προγράμματα διάλυσης πλοίων για την επίτευξη διαρθρωτικής εξυγίανσης στην εσωτερική ναυσιπλοΐα είναι επί του παρόντος σε εξέλιξη. Πολίτες και ενδιαφερόμενα μέρη αναρωτιούνται αν ή πότε αυτές οι ενέργειες θα οδηγήσουν σε πραγματικά αποτελέσματα και πότε, σε αντίθεση με τη σημερινή τάση, οι τιμές των ναύλων της εσωτερικής ναυσιπλοΐας θα αυξηθούν ξανά ώστε να δημιουργηθούν για τα πλοία της εσωτερικής ναυσιπλοΐας της Ενωσης μελλοντικές προοπτικές. Ερωτώ επ' αυτού:

1. Ποιά πραγματικά πλεονάσματα από άποψη χωρητικότητας των πλοίων υπάρχουν επί του παρόντος στην Ένωση και στα κυρίως ενδιαφερόμενα κράτη Βέλγιο, Γερμανία, Γαλλία, Κάτω Χώρες και Αυστρία;

2. Πόσο οφείλει να μειωθεί πραγματικά η σημερινή χωρητικότητα των πλοίων σε κάθε χώρα μέχρι το τέλος του 1997 και μέχρι το τέλος του 1998;

3. Πόσο και από πότε αναμένεται να αυξηθούν οι τιμές των ναύλων και που στηρίζονται αυτές οι προσδοκίες;

Απάντηση του κ. Kinnock εξ ονόματος της Επιτροπής (5 Ιουνίου 1997)

Στις 19 Νοεμβρίου 1996 το Συμβούλιο εξέδωσε τον κανονισμό αριθ. 2254/96 ((ΕΕ L 304 της 27.11.1996 )), ο οποίος έθεσε τις βάσεις του νέου τριετούς προγράμματος διάλυσης (1996-1998) που αποβλέπει στον κατά 15% περιορισμό της τρέχουσας πλωτής μεταφορικής ικανότητας. Η εν λόγω πλεονάζουσα μεταφορική ικανότητα που παρατηρείται σε ορισμένα κράτη μέλη (Βέλγιο, Γερμανία, Γαλλία, Κάτω Χώρες και Αυστρία) εκτιμήθηκε από τις επαγγελματικές ενώσεις των επιχειρήσεων εσωτερικής ναυσιπλοΐας, καθώς και από την Επιτροπή, το 1995. Η διάλυση που συνετελέσθη το 1996 επιβεβαίωσε την ακρίβεια της εκτίμησης, αφού το 5% περίπου της χωρητικότητας του στόλου ενεγράφη στους καταλόγους αιτήσεων χορήγησης επιδομάτων διάλυσης.

Οιδράσεις διάλυσης για το 1997 θα επιτρέψουν την εκτίμηση της πλεονάζουσας μεταφορικής ικανότητας στα κράτη μέλη. Η Επιτροπή θα είναι τότε σε θέση, λαμβάνοντας υπόψη τα πρώτα αυτά αποτελέσματα, τις εξελίξεις της αγοράς και τα ληφθέντα μέτρα ελευθέρωσης, να προσδιορίσει τις απαιτήσεις διάλυσης για το έτος 1998.

Εκτός από την οικονομική κρίση των ετών 1993-1994, οι τιμές στην ελεύθερη αγορά στον Ρήνο καθώς και στην Νοτιοανατολική Ευρώπη παρουσιάζουν αυξητικές τάσεις, παράλληλα με τις δραστηριότητες διάλυσης. Επιπλέον, η Επιτροπή υποχρεώθηκε ακόμη και να αυξήσει την αναλογία παλαιών/νέων προκειμένου να αντιρροπήσει τις υπερ-επενδυτικές τάσεις σε νέα πλοία. Αυτό καταδεικνύει ότι ο κλάδος, όπως εξάλλου και η Επιτροπή, πιστεύει ότι ο εν λόγω τρόπος μεταφοράς έχει ελπιδοφόρες προοπτικές.
ΓΡΑΠΤΗ ΕΡΩΤΗΣΗ E-0258/97 υποβολή: Richard Howitt (PSE) προς την Επιτροπή (7 Φεβρουαρίου 1997)

Θέμα: Κλείσιμο των εγκαταστάσεων παραγωγής όπλων στο Νότιο Έσεξ

Είναι εις γνώση της Επιτροπής ότι το επερχόμενο κλείσιμο του Εργοστασίου παραγωγής ατομικών όπλων στο Foulness και των στρατώνων στο Shoebury, όπου και τα δυο βρίσκονται στην εκλογική μου περιφέρεια, αποτελούν άλλη μια μεγάλη πρόκληση για την αλλαγή αμυντικής στρατηγικής στην περιοχή αυτή;

Θα μπορούσε η Επιτροπή να εξασφαλίσει ότι κατά τη διάθεση των κονδυλίων KONVER θα δοθεί προτεραιότητα στο κλείσιμο των εν λόγω εγκαταστάσεων προκειμένου να τύχουν ενίσχυσης οι θιγόμενοι εργαζόμενοι;

Θα μπορούσε επίσης η Επιτροπή να εξασφαλίσει ότι τα σχέδια που θα αναπτυχθούν για το σκοπό αυτό θα ωφελήσουν με συγκεκριμένο τρόπο τον εργασιακό χώρο του Southend, όπως ακριβώς έχει ορισθεί στους ήδη συμφωνηθέντες τομείς προτεραιότητας;

Απάντηση της κας Wulf-Mathies εξ ονόματος της Επιτροπής (18 Μαρτίου 1997)

Η Επιτροπή δεν είχε λόγο να εξετάσει τις περιπτώσεις τις οποίες αναφέρει το Αξιότιμο Μέλος του Κοινοβουλίου, αλλά δέχεται ότι το κλείσιμο των εγκαταστάσεων αυτών μπορεί να προκαλέσει σοβαρό πρόβλημα στην περιοχή.

Στο πρόγραμμα Konver II που έχει συναφθεί με το Ηνωμένο Βασίλειο προβλέπεται ότι στην οριστική κατανομή των ενισχύσεων θα ληφθεί υπόψη η απώλεια των θέσεων εργασίας στο πλαίσιο της περιφερειακής στρατηγικής. Η περιφερειακή εταιρική σχέση που είναι υπεύθυνη για την εφαρμογή του προγράμματος Konver στο Ηνωμένο Βασίλειο πρέπει να μεριμνήσει ώστε οι πόροι να κατανεμηθούν αναλόγως και κατά τρόπο κατάλληλο για την περιφέρεια. Συμπληρωματικοί πόροι θα είναι διαθέσιμοι για το πρόγραμμα αυτό το οποίο θα παραταθεί μέχρι το τέλος του έτους 1999. Η σημαντική απώλεια των θέσεων απασχόλησης στον τομέα της άμυνας κατά τη διάρκεια της περιόδου εφαρμογής του προγράμματος θα έχει ως αποτέλεσμα την επανεξέταση του τρόπου κατανομής των πόρων αυτών. Ειδικότερα, πρέπει να δοθεί προτεραιότητα, στις ενέργειες ανάπτυξης των ανθρώπινων πόρων για τους συγκεκριμένους εργαζόμενους.

Η Επιτροπή δεν είναι υπεύθυνη για την επιλογή των διαφόρων σχεδίων. Τα σχέδια αξιολογούνται ανάλογα με τα αναγνωρισμένα κριτήρια επιλογής που έχουν καθορισθεί από κάθε περιφερειακή εταιρική σχέση και τα οποία αντικατοπτρίζουν τους στόχους του προγράμματος Konver. Καταρχήν, ο τρόπος επιλογής εξασφαλίζει ότι τα σχέδια εστιάζονται στα προβλήματα που αντιμετωπίζουν οι εργαζόμενοι στις σχετικές περιοχές προτεραιότητας συμπεριλαμβανομένης της περιοχής Southend. Ωστόσο, η Επιτροπή θα στηρίξει τις πρωτοβουλίες που θα έχουν ως στόχο να εξασφαλίσουν ότι σχέδια επαρκούς ποιότητας προέρχονται από τις περιοχές που έχουν πληγεί περισσότερο στην περιφέρεια.
ΓΡΑΠΤΗ ΕΡΩΤΗΣΗ E-0909/97 υποβολή: Wilfried Telkδmper (V) προς το Συμβούλιο (11 Μαρτίου 1997)

Θέμα: Αυξανόμενες παραβιάσεις των ανθρωπίνων δικαιωμάτων στο Μεξικό

Ενόψει των εκλογών, στα μέσα του 1997, κατά τις οποίες το κυβερνών κόμμα PRI ενδέχεται να αντιμετωπίσει σοβαρή ήττα, στο Μεξικό παρατηρείται σημαντική αύξηση των παραβιάσεων των δημοκρατικών αρχών, των ανθρωπίνων δικαιωμάτων και ιδιαίτερα της ελευθερίας της έκφρασης και των συνδικαλιστικών δικαιωμάτων σε όλους τους τομείς της κοινωνίας:

- Δημοσιογράφοι οι οποίοι καταδικάζουν τη διαφθορά σε κρατικό επίπεδο, τη συμμετοχή κρατικών φορέων στην εμπορία ναρκωτικών ή τις κοινωνικές αδικίες απειλούνται, παρακολουθούνται, πέφτουν θύματα ξυλοδαρμού, βασανιστηρίων και απαγωγής, ή και πυροβολούνται. Μια τέτοια περίπτωση αποτελεί η πρόσφατη δολοφονία, αρχές Δεκεμβρίου, της δημοσιογράφου Yolanda Figuerra, του άνδρα της F. Balderas και των παιδιών τους (βλ. Observer της 8.12.1996). Ως απόδειξη για την ύπαρξη πολλών άλλων τέτοιων περιπτώσεων επισυνάπτω την επιστολή της οργάνωσης Human Rights Watch προς τον Πρόεδρο Zedillo με ημερομηνία 14.11.1996.

- Η Human Rights Watch διαπίστωσε εκτός αυτού ότι η κυβέρνηση υποστηρίζει σιωπηρά τη βίαιη δράση ομάδων του PRI και δεν καταδιώκει τις τρομοκρατικές ενέργειες κατά των ατόμων που ασκούν κριτική στο καθεστώς.

- Τα νόμιμα κοινωνικά κινήματα καταδιώκονται και απειλούνται, τα εργασιακά δικαιώματα καταπατούνται συνεχώς στο πλαίσιο του πολιτικού συστήματος το οποίο προσπαθεί να εμποδίσει με κάθε μέσο τη δημιουργία ανεξάρτητων συνδικάτων.

- Οι υποστηρικτές των ανθρωπίνων δικαιωμάτων απειλούνται με θάνατο, όπως π.χ. το αναγνωρισμένο «Centro PRODH».

1. Έχει ενημερωθεί το Συμβούλιο για τις περιπτώσεις αυτές και έχει συζητήσει το εν λόγω θέμα (π.χ. στο πλαίσιο της ΚΕΠΠΑ);

2. Έχει έρθει το Συμβούλιο σε επαφή με την κυβέρνηση της χώρας επί τη βάσει του προοιμίου στην υφιστάμενη συμφωνία με το Μεξικό καθώς και σύμφωνα με την πανηγυρική διακύρηξη των Παρισίων;

3. Προτίθεται το Συμβούλιο ενόψει της εν λόγω κατάστασης να δηλώσει δεσμευτικά ότι σε μια νέα συμφωνία με το Μεξικό θα περιλαμβάνεται η ρήτρα για το σεβασμό των ανθρωπίνων δικαιωμάτων όπως προβλέπεται για όλες τις συμφωνίες;

Απάντηση (4 Ιουλίου 1997)

Το Συμβούλιο δεν έχει λάβει γνώση των συμβάντων στα οποία αναφέρεται η αξιότιμος βουλευτής και κατά συνέπεια δεν μπόρεσε να τα συζητήσει.

Στην εντολή η οποία ανατέθηκε στην Επιτροπή προκειμένου να διαπραγματευθεί νέα συμφωνία με το Μεξικό, το Συμβούλιο περιέλαβε ρήτρα σχετικά με τα ανθρώπινα δικαιώματα. Στη ρήτρα αυτή, ο σεβασμός των ανθρωπίνων δικαιωμάτων θεωρείται ως ουσιαστικό στοιχείο της μελλοντικής συμφωνίας.
ΓΡΑΠΤΗ ΕΡΩΤΗΣΗ E-1282/97 υποβολή: Hiltrud Breyer (V) προς το Συμβούλιο (10 Απριλίου 1997)

Θέμα: Αναζήτηση χώρων οριστικής ταφής πυρηνικών αποβλήτων στο ανατολικό Βέλγιο και στη Λοραίνη

Εδώ και αρκετά χρόνια το Βέλγιο αναζητεί κατάλληλο χώρο για την οριστική ταφή πυρηνικών αποβλήτων, κατά τα φαινόμενα, χαμηλής ραδιενέργειας. Το σχέδιο για την πρώτη επιλογή του χώρου ταφής των αποβλήτων στο Arnel (ανατολικό Βέλγιο) αναβλήθηκε μετά από έντονες διαμαρτυρίες του πληθυσμού από όλες τις πλευρές των συνόρων. Σύμφωνα με πληροφορίες του Τύπου, ο νέος χώρος ταφής πυρηνικών αποβλήτων ενδέχεται να είναι στο Bovigny. Ταυτόχρονα γνωστοποιήθηκε (εφημερίδα «Rheinpfalz» της 4ης Μαρτίου 1997) ότι και στη Λοραίνη πρόκειται να δημιουργηθούν εγκαταστάσεις οριστικής ταφής πυρηνικών αποβλήτων, που στην περίπτωση αυτή θα είναι υψηλής ραδιενέργειας. Προς το σκοπό αυτό, έχει ήδη αρχίσει η διαδικασία νομικής και διοικητικής κατοχύρωσης του σχεδίου. Στο πλαίσιο αυτό, μπορεί να αναφέρει το Συμβούλιο:

1. Σε ποιά πορίσματα έχει καταλήξει το Συμβούλιο σχετικά με την αναζήτηση χώρων οριστικής ταφής πυρηνικών αποβλήτων στις γειτονικές χώρες του Βελγίου και της Γαλλίας;

2. Ποιές ουσίες και σε ποιές ποσότητες πρόκειται να ταφούν οριστικά στους καθορισμένους χώρους στο Βέλγιο και στη Γαλλία;

3. Γνωρίζει το Συμβούλιο ποιές προδιαγραφές εφαρμόζουν οι βελγικές και οι γαλλικές αρχές όσον αφορά τις απαιτήσεις στις περιοχές αυτές και τις τεχνικές εγκαταστάσεις των χώρων οριστικής ταφής πυρηνικών αποβλήτων, και πώς τις αξιολογεί;

Απάντηση (14 Ιουλίου 1997)

Το Συμβούλιο αποδίδει μεγάλη σημασία στο ζήτημα της οριστικής ταφής των ραδιενεργών αποβλήτων και υπενθυμίζει σ' αυτό τα πλαίσια το ψήφισμα της 19ης Δεκεμβρίου 1994 σχετικά με τη διαχείριση των πυρηνικών αποβλήτων ((ΕΕ C 379 της 31.12.1994, σελ. 1. )) στο οποίο υπογραμμίζεται ότι η δημιουργία κτάλληλων εγκαταστάσεων επεξεργασίας, συσκευασίας, αποθήκευσης και τελικής διάθεσης των ραδιενεργών αποβλήτων είναι απαραίτητη και σημαντική συνεισφορά για τη δημιουργία μιας ασφαλούς υποδομής διαχείρισης των αποβλήτων γενικών.

Οι εγκαταστάσεις αυτές θα πρέπει να τηρούν την ισχύουσα κοινοτική νομοθεσία, ειδκότερα τις διατάξεις της οδηγίας 96/29/ΕΥΡΑΤΟΜ του Συμβουλίου της 13ης Μαΐου 1996 για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από τις ιονίζουσες ακτινοβολίες ((ΕΕ L 159 της 29.06.1996, σελ. 1. )), και της οδηγίας 92/3/ΕΥΡΑΤΟΜ του Συμβουλίου της 3ης Φεβρουαρίου 1992, για την επιτήρηση και τον έλεγχο των ραδιενεργών αποβλήτων μεταξύ κρατών μελών καθώς και προς και από την Κοινότητα ((ΕΕ L 35 της 12.02.1992, σελ. 24. )).

Εξάλλου, το άρθρο 37 της συνθήκης για την ίδρυση της Ευρωπαϊκής Κοινότητας Ατομικής Ενέργειας ορίζει ότι κάθε κράτος μέλος υποχρεούται να παρέχει στην Επιτροπή τα γενικά δεδομένα παντός σχεδίου απορρίψεως ραδιενεργών καταλοίπων οποιαδήποτε μορφής και ότι η Επιτροπή εκφέρει τη γνώμη της εντός προθεσμίας έξι μηνών.